Նեհա Դհուպիա

**Նեհա Դհուպիա** (, ), հնդիկ դերասանուհի և մոդել։ Նկարահանվում է հիմնականում հինդի, ինչպես նաև փենջաբերեն, թելուգու և մալայալամ լեզվով ֆիլմերում։ Նա հաղթել է «Միսս Հնդկաստան 2002» մրցույթում և նույն թվականին մտել է «Միսս Տիեզերք» մրցույթի լավագույն տասնյակ։

## Վաղ տարիներ
Դհուպիան ծնվել է 1980 թվականի օգոստոսի 27-ին Հնդկաստանի Կոչին քաղաքում՝ սիկհերի ընտանիքում։ Նրա հայրը՝ կոմանդոր Պրադիպ Սինգհ Դհուպիան, ծառայել է Հնդկական ռազմածովային ուժերում, իսկ մայրը՝ Մենպինդեր (Բաբլի Դհուպիա), տնային տնտեսուհի է։ Նա հաճախել է Կոչինում գտնվող ռազմածովային հանրային դպրոցը, այնուհետև տեղափոխվել ռազմածովային երեխաների դպրոց՝ Չանակյապուրի Նյու Դելիում։ Ավելի ուշ նա գերազանցությամբ ավարտել է Նյու Դելիի Հիսուսի և Մարիամի քոլեջի պատմության բաժինը։

## Կարիերա
Դհուպիան իր դերասանական նորամուտը նշել է Նյու Դելիում «Graffiti» պիեսում։ Այնուհետև նա նկարահանվել է Euphoria ինդի-փոփ խմբի տեսահոլովակում։ Նա նաև որպես մոդել հանդես է եկել մի քանի գովազդային արշավներում։ Ավելի ուշ նա նկարահանվել է «Rajdhani» սերիալում։ 2002 թվականին նա մասնակցել է Femina Miss India մրցույթին, որտեղ թագադրվել է որպես «Միսս Հնդկաստան 2002»։ Այնուհետև նա ուղարկվել է Պուերտո Ռիկո՝ մասնակցելու «Միսս Տիեզերք 2002» մրցույթին, որտեղ մտել է լավագույն տասնյակ։ Մրցույթին մասնակցելուց հետո Դհուպիան մտադրվել էր շարունակել կարիերան Հնդկաստանի դիվանագիտական ծառայությունում, սակայն փոխարենը վերադարձել է դերասանական կարիերային։

### Դերեր կինեմատոգրաֆում
Նրա դեբյուտը Բոլիվուդում եղել է 2003 թվականին նկարահանված Qayamat: City Under Threat ֆիլմում, որն ուներ բավականին միջին շահույթ։ Դերասանուհին հայտնի է դարձել Julie ֆիլմում ունեցած դերով։ 2005 թվականին նա հայտնվել է «Sheesha» ֆիլմում՝ կատարելով երկվորյակ քույրերի կրկնակի դեր, սակայն ֆիլմը ձախողվել է վարձույթում։ Այնուհետև նա նկարահանվել է այնպիսի ֆիլմերում, ինչպիսիք են «Kyaa Kool Hai Hum»-ը 2005 թվականին և «Հրաձգություն Լոկանդվալում»-ը 2007 թվականին։ Երկու ֆիլմերն էլ լավ դրամարկղային եկամուտներ են ունեցել։

Հետագա տարիներին Դհուպիան երկրորդական դերեր է խաղացել մի քանի ֆիլմերում, այդ թվում՝ «Chup Chup Ke» (2006), «Ek Chalis Ki Last Local» (2007), «Mithya» (2008), «Maharathi» (2008), «Singh Is Kinng» (2008) և «Dasvidaniya» (2008): 2011 թվականին նա խաղացել է Եվա Բրաունի դերը «Dear Friend Hitler» ֆիլմում՝ Մահաթմա Գանդիի մասին։

### Այլ նախագծեր
Դհուպիան մասնակցել է այնպիսի դիզայներների ցուցադրություններին, ինչպիսիք են Ռոհիտ Բալը և D'damas-ը։ 2016 թվականին Դհուպիան ստեղծեց իր նախագիծը և գործարկեց բոլիվուդյան փոդքաստ #NoFilterNeha անվանումով հնդկական Saavn երաժշտական հավելվածում, որտեղ նա հարցազրույց է վերցնում Բոլիվուդի հայտնիներից։ Շոուն դրական արձագանքներ է ստացել և հավաքել ավելի քան 2,3 միլիոն ունկնդիր։ 2019 թվականի նոյեմբերին Դհուպիան գործարկեց փոդքաստի չորրորդ եթերաշրջանը և նախատեսում է այն վերածել վեբ-սերիալի։

## Անձնական կյանք և աշխատանք
Դհուպիան մասնակցել է մարաթոնին՝ ի աջակցություն Concern India Foundation-ի Մումբայում և օգնել է հավաքել ավելի քան 5 լաք-երի: Նա նաև օգնել է գումար հավաքել 2011 թվականի Սիկկիմի երկրաշարժի զոհերի համար: 2012 թվականին նա ելույթ է ունեցել GR8 կանանց մրցանակաբաշխության ժամանակ:

Նա նաև մասնակցել է Hiru Golden Film մրցանակաբաշխությանը 2014 թվականին Շրի Լանկայում որպես հատուկ հյուր այնպիսի բոլիվուդյան դերասանների հետ, ինչպիսիք են Սունիլ Շետտին, Վիվեկ Օբերոյը, Անիլ Կապուրը և դերասանուհի Բիպաշա Բասուն։

2018 թվականի մայիսի 10-ին նա ամուսնացել է դերասան Անգադ Բեդիի հետ: 2018 թվականի նոյեմբերի 18-ին նա դուստր է ունեցել: Հղիությունից հետո որոշ լրատվամիջոցներ մեղադրել են դերասանուհուն քաշի ավելացման համար: 2021 թվականի հուլիսի 19-ին Բեդի ամուսինները Instagram-ում հայտարարեցին, որ սպասում են երկրորդ երեխային։ 2021 թվականի հոկտեմբերի 3-ին Նեհան որդի է ունեցել:

## Ծանոթագրություններ

Կատեգորիա:Հնդիկ մոդելներ
Կատեգորիա:Հնդիկ դերասանուհիներ
Կատեգորիա:Դերասանուհիներ այբբենական կարգով